Σκοπός της συμφωνίας-πλαίσιο είναι: η ενίσχυση της εταιρικής σχέσης μεταξύ των συμβαλλόμενων μερών· η εμβάθυνση και ενίσχυση της συνεργασίας σχετικά με θέματα αμοιβαίου ενδιαφέροντος εκφράζοντας κοινές αξίες και κοινές αρχές. Η απόφαση (EE) 2022/1987 εγκρίνει την υπογραφή της συμφωνίας εξ ονόματος της Ευρωπαϊκής Ένωσης (ΕΕ). Η συμφωνία υποδιαιρείται σε τίτλους οι οποίοι καλύπτουν διάφορους τομείς συνεργασίας: Διμερής, περιφερειακή και διεθνής συνεργασία — τα μέρη συμφωνούν να ανταλλάσσουν απόψεις και να συνεργάζονται σε φόρουμ και οργανισμούς, όπως τα Ηνωμένα Έθνη, ο διάλογος ΕΕ–ASEAN και ο Παγκόσμιος Οργανισμός Εμπορίου. Διεθνής ειρήνη, ασφάλεια και σταθερότητα, με έμφαση στην καταπολέμηση: της τρομοκρατίας, σοβαρών αδικημάτων που απασχολούν τη διεθνή κοινότητα, των όπλων μαζικής καταστροφής, του παράνομου εμπορίου φορητών όπλων και ελαφρού εξοπλισμού. Τομείς εμπορίου και επενδύσεων, όπως: τεχνικά εμπόδια του εμπορίου, πολιτική ανταγωνισμού, δικαιώματα διανοητικής ιδιοκτησίας. Δικαιοσύνη και ασφάλεια, με εστίαση σε διάφορα θέματα μεταξύ των οποίων: κράτος δικαίου και νομική συνεργασία, οργανωμένο έγκλημα και δωροδοκία, νομιμοποίηση εσόδων από παράνομες δραστηριότητες και χρηματοδότηση της τρομοκρατίας. Συνεργασία σε άλλους τομείς, όπως: ανθρώπινα δικαιώματα, χρηματοπιστωτικές υπηρεσίες, κυβερνοασφάλεια. Επιστήμη, τεχνολογία και καινοτομία, όπως: πράσινη ενέργεια, μεταφορές, υγεία. Μια μεικτή επιτροπή, με εκπροσώπους και των δύο μερών, επιβλέπει την εφαρμογή της συμφωνίας και την εκπλήρωση των στόχων της.